DA Den Europæiske Unions Tidende C 96/7

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2017/C 96/08)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM GODKENDELSE AF EN VÆSENTLIG ÆNDRING AF EN VARESPECIFIKATIONEN FOR EN BESKYTTET OPRINDELSEBETEGNELSE ELLE EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»LIMONE INTERDONATO MESSINA«

EU-nr.: BGB-IT-02139 — 3.5.2016

BOB ( ) BGB ( X )

1. Ansøgende sammenslutning og legitim interesse

Società Cooperativa Agricola Limone Interdonato di Sicilia Via Umberto I 369 98026 Nizza di Sicilia (ME) ITALIEN Tlf. +39 0942422119

Società Cooperativa Agricola Limone Interdonato Messina Jonica Via Sant’Antonio 15 98025 Itala (ME) ITALIEN Tlf. +39 3473632533

Den ansøgende sammenslutning er berettiget til at indgive en ansøgning om ændring i henhold til artikel 13, stk. 1, i dekret nr. 12511 af 14. oktober 2013 fra det italienske ministerium for landbrug, fødevarer og skovbrug.

2. Medlemsstat eller tredjeland

Italien

3. Afsnit i varespecifikationen, som berøres af ændringen

— ☐ Produktets betegnelse — ☒ Beskrivelse af produktet — ☐ Geografisk område — ☐ Bevis for oprindelse — ☐ Produktionsmetode — ☒ Tilknytning — ☒ Mærkning — ☒ Andet [ajourført lovgivning — kontrolorgan]

4. Type ændring(er)

— ☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB. — ☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Beskrivelse af produktet

Følgende bestemmelse i artikel 2 i varespecifikationen og punkt 3.2 i enhedsdokumentet, vedrørende saftens syreindhold:

»Det totale syreindhold er på under 50 g/l«

er ændret som følger:

»Det totale syreindhold er på under 82 g/l«

Den værdi, der blev angivet på tidspunktet for ansøgningen om registrering af betegnelsen, blev fastsat ud fra værdierne for saft fra frugter, der høstes, når de er helt modne.

På grundlag af en ny undersøgelse foretaget med støtte fra det regionale udviklingsprogram for Sicilien 2007-2013, kode 124 Samarbejde om udvikling af nye produkter, processer og teknologier i landbrugs-, fødevare- og skovbrugssektoren, CI.B.I. — Citrus Business Intelligence, foretaget af et repræsentativt udsnit af de varer med den beskyttede geografiske betegnelse, der kontrolleres, inden for de seneste to landbrugsår (2013/14 og 2014/15) har det kunnet konstateres, at syreindholdet i saften fra »Limone Interdonato Messina« falder naturligt, efterhånden som frugten modner, og først når de værdier, der er angivet i varespecifikationen (under 50 g/l), når den er helt moden, dvs. fra marts eller hen imod slutningen af høstsæsonen, som strækker sig fra den 1. september til den 15. april.

Den kontrol, der blev foretaget i løbet af projektet, viste, at syreindholdet, udtrykt som citronsyre, i løbet af høstsæsonen fra september til sidst i februar var på ca. 80 g/l, og at varen dermed ikke kunne markedsføres i henhold til kontrolplanen for den beskyttede geografiske betegnelse »Limone Interdonato Messina«. Sammenslutningen anmoder derfor om, at der fastsættes en højere værdi for det maksimale syreindhold i varespecifikationen for den beskyttede geografiske betegnelse »Limone Interdonato Messina«, eftersom det nuværende parameter ikke tager højde for variationer i syreindholdet, der forekommer naturligt, efterhånden som frugten modner.

Tilknytning

Det er nødvendigt at rette punkt 5 i det enhedsdokument, der er offentliggjort i Den Europæiske Unions Tidende C 74 af 28.3.2009, s. 70, i henhold til hvilket »Limone Interdonato Messina«-frugtkødets »sødme« skyldes frugtens lave syreindhold. Specifikt præciseres det, at »Limone Interdonato Messina«-frugtens karakteristiske »sødme« ikke ændres som et af produktets kendetegn, eftersom den nævnte »sødme« vedrører saftens brixtal (glukose og fruktose som sukker opløst i en væske), og eftersom der for »Limone Interdonato Messina« kan konstateres værdier, der gennemsnitligt er højere end værdierne for andre sicilianske citronsorter (brixtal på mindst 6,2), hvilket allerede fremgår af den nuværende varespecifikation. Varespecifikationens tekst forbliver uændret.

Nedenstående afsnit i punkt 5 ændres derfor som følger:

»De grundliggende egenskaber for »Limone Interdonato Messina« er den tidligere modning og efterfølgende afsætning i en periode, hvor der endnu ikke er blevet produceret gule citroner i de andre citrusdyrkningsområder ved Middelhavet, det søde frugtkød, der skyldes det lave indhold at citronsyre (under 50 g/l), den gode resistens mod citrusfrugtsygdommen mal secco, den tynde, glatte og kun en smule ru skal med store oliekirtler.«

ændres til:

»De grundliggende egenskaber for »Limone Interdonato Messina« er den tidligere modning og efterfølgende afsætning i en periode, hvor der endnu ikke er blevet produceret gule citroner i de andre citrusdyrkningsområder ved Middelhavet, det søde frugtkød, den gode resistens mod citrusfrugtsygdommen mal secco, den tynde, glatte og kun en smule ru skal med store oliekirtler.«

»Dens grundlæggende egenskaber, der særligt omfatter tidlig modning, sødt frugtkød, der skyldes et lavt indhold af citronsyre, og en tynd skal, er et resultat af forbindelsen mellem jordbunden og klimaet, planten samt den typiske dyrkningsmetode i det beskyttede geografiske område.«

ændres til:

»Dens grundlæggende egenskaber, der særligt omfatter tidlig modning, sødt frugtkød og en tynd skal, er et resultat af forbindelsen mellem jordbunden og klimaet, planten samt den typiske dyrkningsmetode i BGB-området.«

Mærkning

»Limone Interdonato Messina«-logoet er blevet ændret ved, at EU-symbolet er blevet fjernet. EU-symbolet er Europa-Kommissionens ejendom og må ikke være en del af produktets logo.

Andet

Henvisninger til Europa-Parlamentets og Rådets forordning (EU) nr. 1151/2012 er blevet opdateret.

Henvisninger til kontrolorganet med ansvar for kontrol med varespecifikationen er indsat i varespecifikationen.

ENHEDSDOKUMENT

»LIMONE INTERDONATO MESSINA«

EU-nr.: BGB-IT-02139 — 3.5.2016

BOB ( ) BGB ( X )

1. Betegnelse

»Limone Interdonato Messina«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Den beskyttede geografiske betegnelse »Limone Interdonato Messina« er forbeholdt sorten »Interdonato«, en naturlig hybrid mellem en klon af cedrat og en klon af citron. Ved afsætning har den følgende egenskaber:

— frugt: mellemstor størrelse på mellem 80 og 350 g

— form: elliptisk med en spids frugtende og en lille fordybning ved stilkresten

— skal: tynd, temmelig glat med store oliekirtler

— farve: på det første modningsstadium i afsætningsperioden: matgrøn, der går over i gul, ved fysiologisk modning: gul med undtagelse af enderne, der er matgrønne

— frugtkød: gult og henflydende med få eller ingen kerner

— saft: citrongul farve og et saftindhold på mindst 25 %. Det totale syreindhold er på under 82 g/l og brixtallet er lig med eller større end 6,2

— handelsklasse: Ekstra og I.

»Limone Interdonato Messina« BGB høstes fra den 1. september til den 15. april.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Produktionen skal finde sted inden for produktionsområdet, jf. punkt 4. Høsten finder sted manuelt i den i punkt 3.2 angivne periode med anvendelse af saks for at undgå at fjerne stilkresten.

3.5. Særlige regler for udskæring, rivning eller emballering osv. af det produkt, som betegnelsen henviser til

De frugter af »Limone Interdonato Messina« BGB, der ikke afsættes umiddelbart efter høsten, kan opbevares ved lav temperatur. Til dette formål anvendes et kølelager med en høj relativ luftfugtighed (75-95 %) for at bevare frugtens fasthed og med luftcirkulation (fem gange lagerets rumfang pr. 24 timer) for at fjerne den kuldioxid og ethylen, som udvikles, når frugterne ånder. Opbevaringstemperaturen ligger på mellem 6 og 11 °C. Opbevaringsperioden må ikke overstige 30 dage fra høsten.

»Limone Interdonato Messina« BGB afsættes i beholdere og/eller bakker af træ, plast og/eller pap, i net med en vægt på højst 5 kg og i bølgepapkasser. Pakkerne, sækkene og kasserne skal forsegles således, at indholdet ikke kan tages ud, uden at seglet brydes. »Limone Interdonato Messina« kan også afsættes uemballeret, forudsat at hver enkelt frugt mærkes med en etiket.

3.6. Særlige regler for mærkning af det produkt, som betegnelsen henviser til

Etiketterne på emballagen skal angive: betegnelsen »IGP Limone Interdonato Messina« og logoet med bogstaver, der er større end alle andre angivelser på etiketten, navnet, selskabsnavnet, producentens eller pakkevirksomhedens adresse, handelsklassen ekstra og I.

Logoet består af to koncentriske cirkler. Den første har en baggrundsfarve, der er grøn som Interdonato-citronen i begyndelsen af modningen, hvorpå der ses teksten »LIMONE INTERDONATO« samt to fotos af citronen. Inden i den anden cirkel danner en havblå farve baggrund for et billede af oberst Interdonato, der var udvælgeren af sorten af samme navn, en afbildning af Sicilien samt teksten »MESSINA«, der fuldender den beskyttede geografiske betegnelse.

4. Kort angivelse af det geografiske områdes afgrænsning

Produktionsområdet for den beskyttede geografiske betegnelse »Limone Interdonato Messina« omfatter følgende kommuner i provinsen Messina: Messina, Scaletta Zanclea, Itala, Alì, Alì Terme, Nizza di Sicilia, Roccalumera, Fiumedinisi, Pagliara, Mandanici, Furci Siculo, S. Teresa di Riva, Letojanni, S. Alessio Siculo, Forza D’Agrò, Taormina, Casalvecchio Siculo, Giardini Naxos og Savoca.

5. Tilknytning til det geografiske område

Det geografiske område for dyrkning af »Limone Interdonato Messina« BGB udgøres af et stort stykke af den joniske kyst ved Messina, der mod øst strækker sig ensartet vendt mod Det Joniske Hav og fortsætter sådan langs alle de tilstødende kommuner fra Messina til Taormina.

Sorten dyrkes i en højde af 0 til cirka 400 meter over havets overflade med yderpunkterne langs de frugtbare bredder ved områdets mange vandløb og afvandingsområder.

Den topografiske udformning er tæt knyttet til bjergkæden Peloritani, der rejser sig hastigt fra Det Joniske Hav, og hvis højeste punkt ligger meget tæt ved kysten, hvilket medfører, at der findes høje bakkedrag og stejle skåninger selv i forholdsvis lave højder. Faktisk har territoriet de fleste steder en hældning på over 40 %, mens de flade strækninger kun findes i områderne tæt ved vandløbenes bredder og ved kysten.

Hvad angår de geologiske aspekter, er den yderste nordøstlige del af Sicilien stratigrafisk forbundet med Calabrien via et område med en kerne af granit-, skiffer- og fyllitholdige klipper, der er dækket af nyere jordlag. Hovedkernen stammer formentlig fra kambrium, og den består af et porfyragtigt granitlag og skiffer.

Havaflejringerne fra perioden efter kambrium omfatter tætte lag af kalk, dolomit, skiffer og ler, hvis efterfølgende pliocæne aflejringer udgøres af basaltophobninger, mergel, ler og til sidst af spredte klipper af sand og sandsten.

Hvad angår tektonik, er de vigtigste konsekvenser af denne geologiske struktur, at klipperne knuses, hvilket medfører, at der skabes kilder og stabilt terræn. Desuden gør tykkelsen på aflejringerne det muligt for nedsivningsvandet at ophobe sig i grundvandet.

Dette er to positive elementer for tilgængeligheden af grundvand til vanding.

Jordbunden fremstår ensartet med en fremherskende tilstedeværelse af alluvial lithosol og brunjord, der er yderst frugtbart i landbrugsøjemed.

Hvad angår de hydrologiske forhold, bemærkes de mange vandløb, der kun undtagelsesvis, som følge af kraftig nedbør, kan have karakter af bjergstrømme. Et vigtigt forhold er tilstedeværelsen af vand i undergrunden, der er rigt på svovl, salt, brom og jod, hvilket også værdsættes af kurbadene. Vandressourcerne repræsenteres derfor primært af hydrometeorer, kilder og grundvand, og vandet pumpes fra adskillige brønde. Klimaet i området er typisk Middelhavsklima, der er karakteriseret af milde vintre og af somre med lange tørkeperioder og høje temperaturer. Hvad angår vindforholdene, kommer vinden overvejende fra øst eller nordvest, og i vinterhalvåret er mistralvinde og libecciovinde, der kan være meget voldsomme, også temmelig hyppige. Den varme og fugtige sciroccovind, der blæser fra sydsydøst, er også meget dominerende i længere perioder.

Ud fra det ovenfor beskrevne ser man, at jordbundsforholdene, topografien, klimaet og miljøet i dyrkningsområdet for »Limone Interdonato Messina« udgør et økosystem, der er fuldstændig enestående, og som ikke kan genskabes andre steder. Dette beviser, at selvom Limone Interdonato-planten kan findes andre steder på Sicilien og i Calabrien, vil den ikke have de samme værdsatte typiske egenskaber, som når sorten dyrkes i det særlige område. De grundliggende egenskaber for »Limone Interdonato Messina« er den tidligere modning og efterfølgende afsætning i en periode, hvor der endnu ikke er blevet produceret gule citroner i de andre citrusdyrkningsområder ved Middelhavet, det søde frugtkød, den gode resistens mod citrusfrugtsygdommen mal secco, den tynde, glatte og kun en smule ru skal med store oliekirtler.

Anmodningen om at registrere »Limone Interdonato Messina« som en beskyttet geografisk betegnelse hænger sammen med det gode omdømme, som dette produkt altid har haft i dyrkningsområdet. Helt tilbage i 1875 udvalgte oberst Interdonato, en helt fra Garibaldis heltelitteratur, denne særlige sort, hvis frugter adskilte sig ved en tidlig modning, en stor størrelse, en lang cylindrisk form, et lavt sukkerindhold samt en meget glat skal. Fra da af blev denne sort værdsat og anerkendt af områdets indbyggere, som også tildelte den andre navne som: »limone speciale« eller »fino«, som stadig i dag forbindes med betegnelsen »Limone Interdonato«.

Dens grundlæggende egenskaber, der særligt omfatter tidlig modning, sødt frugtkød og en tynd skal, er et resultat af forbindelsen mellem jordbunden og klimaet, planten samt den typiske dyrkningsmetode i det beskyttede geografiske område. Blandt de dyrkningsmetoder, der har betydning for de særlige egenskaber for sorten Interdonato, der dyrkes i BGB-området, skal nævnes gødskningen, der er baseret på en stor tilførsel af organiske stoffer og gødning med en langsom frigivelse af kvælstof. Da det er videnskabeligt bevist, at tilførsel af kvælstof har væsentlig betydning for skallens ruhed, gavner anvendelsen af organisk gødning og gødning med langsom frigivelse plantens gradvise assimilation og udvidelsen af frugtens oliekirtler. En anden særlig teknik er vandingen, der skal sikre konstant og tilstrækkelig vandtilførsel i hele frugtens vækst- og modningsperiode, og som primært finder sted i sommerperioden. Tilstedeværelsen af »Limone Interdonato Messina« i det joniske kystområde ved Messina er altså et resultat af en naturlig udvikling, der kan tilskrives en kombination af særlige naturlige og menneskeskabte faktorer i dyrkningsområdet, hvilket ikke kan genskabes nogen andre steder. Som bevis herfor kan nævnes alle de fejlslagne forsøg på at udvide dyrkningen i de tilgrænsende områder i Catania eller på de vestvendte bjergskråninger i det tyrrenske kystområde ved Messina, mens dyrkningen af Limone Interdonato er forblevet forholdsvis stabil og produktiv i oprindelsesområdet. Derudover skyldes den tidlige modning uden tvivl også klonen af cedrat, som sorten Interdonato er dannet af. For at opsummere kan man hævde, at det allerede helt tilbage i det nittende århundrede var Limone Interdonato, der karakteriserede hele det joniske kystområde i provinsen Messina, et område, der har fået tilnavnet »terra dai giardini sempre verdi« (jorden med de evigt grønne haver), og dette har haft indflydelse på økonomien, vanerne, den sociale sammensætning, begivenhederne, kulturen, skikkene og traditionerne i området.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

Ministeriet indledte den nationale indsigelsesprocedure med offentliggørelsen af forslaget til ændring af varespecifikationen for »Limone Interdonato Messina« BGB i Gazzetta Ufficiale della Repubblica Italiana (Den Italienske Republiks officielle tidende) nr. 63 af 16. marts 2016. Den konsoliderede udgave af varespecifikationen kan ses på internettet:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til hjemmesiden for ministeriet for landbrugs-, fødevare- og skovbrugspolitik (http://www.politicheagricole.it), klikke på »Prodotti DOP e IGP« (øverst i skærmens højre side), dernæst på »Prodotti DOP, IGP e STG« (til venstre på skærmen) og til sidst på »Disciplinari di produzione all'esame dell'UE«.

(1) EUT L 343 af 14.12.2012, s. 1.